CELEX: C2006/108/47
Language: sk
Date: 2006-05-06 00:00:00
Title: Vec T-82/06: Žaloba podaná  14. marca 2006  – Apple Computer International/Komisia

6.5.2006   
            
            
               SK
            
            
               Úradný vestník Európskej únie
            
            
               C 108/26
            
         Žaloba podaná 14. marca 2006 – Apple Computer International/Komisia
   (Vec T-82/06)
   (2006/C 108/47)
   Jazyk konania: angličtina
   Účastníci konania
   
      Žalobca: Apple Computer International (Cork, Írsko) (v zastúpení: G. Breen, solicitor, P. Sreenan, SC, B. Quigley, BL)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               vysloviť, že zatriedenie uvedené v bode 2 prílohy k nariadeniu Komisie (ES) č. 2171/2005 v skutočnosti predstavuje rozhodnutie, ktoré sa priamo a osobne týka žalobcu, hoci je vydané formou nariadenia,
            
         
               —
            
            
               zrušiť nariadenie Komisie (ES) č. 2171/2005 týkajúce sa zatriedenia určitých druhov tovaru do kombinovanej nomenklatúry (Ú. v. EÚ L 346, s. 7) v rozsahu, v akom zatrieďuje farebný monitor z tekutých kryštálov popísaný v bode 2 tabuľky v prílohe tohto nariadenia pod KN kód 8528 21 90,
            
         
               —
            
            
               vysloviť, že monitory, ktoré spĺňajú technické parametre uvedené v bode 2 prílohy napadnutého nariadenia, sú správne zatriedené v položke 8471 kombinovanej nomenklatúry,
            
         
               —
            
            
               zaviazať Komisiu Európskych spoločenstiev na náhradu trov konania.
            
         Žalobné dôvody a hlavné tvrdenia
   Napadnuté nariadenie zatrieďuje štyri monitory z tekutých kryštálov (LCD) do dvoch rôznych KN kódov kombinovanej nomenklatúry. Žalobca poznamenáva, že hoci prístroj uvedený v bode 2 prílohy k napadnutému nariadeniu (ďalej len „prístroj“) nie je označený ako výrobok žalobcu, uvádzané technické parametre a popis jednoznačne identifikujú výrobok ako Apple 20 „LCD.
   Žalobca tvrdí, že Komisia tým, že zatriedila jeho 20“ LCD do položky 8528, porušila nariadenie Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku (1) a dopustila sa zjavnej chyby vo výklade pravidiel Spoločenstva o colnom zatrieďovaní.
   Žalobca tvrdí, že prístroj vyhovuje podľa položky 8471 vyloženej v poznámke 5 ku kapitole 84 kombinovanej nomenklatúry kritériám na zatriedenie ako „jednotka“ stroja na automatické spracovanie údajov, teda jeho základným alebo hlavným použitím je automatické spracovanie údajov a navyše nie je schopný vykonávať iné špeciálne funkcie ako spracovanie údajov. Podľa žalobcu preto zatriedenie pod položku 8528 predstavuje zjavnú chybu vo výklade pravidiel Spoločenstva o colnom zatrieďovaní.
   Žalobca napokon uvádza, že napadnuté zatriedenie je v priamom rozpore s rozsudkom Súdneho dvora vo veci C-11/93 Siemens Nixdorf/Hauptzollamt Augsburg, Zb. 1994, s. I-1945.
   
      (1)  Ú. v. ES L 256, s. 1; Mim. vyd. 02/002, s. 382.